Dié Crawford-seun kán redeneer | Netwerk24
Dié Crawford-seun kán redeneer
05 September 2018 08:25
Joshua Jankelow, 'n gr. 11-leerling aan die Crawford College in Sandton, het onlangs 'n 21ste plek uit 600 senior debatteerders wêreldwyd behaal.
Hy is ook by die wêreldkam­pioenskapbyeenkoms in Kroasië as die beste Suid-Afrikaanse spanlid uitgewys.
Joshua Jankelow ontvang 'n cum laude-erebaadjie van die Crawford College in Sandton. Links van hom is Tracey Purkiss, senior adjunkhoof, en regs is Morag Rees, skoolhoof.
Die span het 'n 12de plek by dié byeenkoms behaal.
Jankelow is boonop as die beste debatteerder in die South African Council for English Education (SACEE) se debatkompetisie aangewys.
Ná al die mylpale sedert 2016, het Crawford 'n cum laude-erebaadjie aan Jankelow oorhandig.
Jankelow se debatloopbaan het in 2016 begin.
"Dit was dadelik duidelik dat sy algemene kennis en uitstekende redenaarsgawe sou verseker dat hy 'n redenaar in 'n ander liga sou wees," lui 'n mediaverklaring van die skool.
Die junior span waarin hy deelgeneem het, het in hul eerste jaar na die kwarteindronde van die provinsiale kompetisie deurgedring. Jankelow het ook in 2016 'n derde plek in die SACEE-kompetisie behaal. Hy het laas jaar aan die skoledebatkompetisie in Bratislava, Slowakye, deelgeneem en 'n 25ste plek behaal. Hy is ook vir die Gautengse debatspan gekies en het 20ste in die land gekom.
Voorts is Jankelow vanjaar vir die Suid-Afrikaanse senior debatspan gekies.
"As onderwyser was ek trots om deel van sy reis te kon wees om nasionale kleure in debat te behaal," sê Shakti Maharaj, sy debatonderwyser.
"Ek het geen twyfel daarin dat dié prestasie slegs die begin is van die talle prestasies wat Josh vorentoe sal behaal nie."